***Незавршена кућа / изложба слика***

Аутор изложбе: **Љиљана Шуњеварић**

Концепт изложбе ***Незавршена кућа*** надовезује се на моје претходно истраживање које сам реализовала под називом ***Варош Нова*** у **Галерији U10** у Београду у априлу 2020. године.

На овој изложби представила сам већи број призора на којима су бележена моја путовања Ибарском магистралом од Београда до Косовске Митровице. За ово истраживање најкарактеристичнија је била слика ***Фабрика бетона*** формата 200 х 245 цм на коме је представљен типичан амбијент какав се може видети путовањем Ибарском, као и видео запис ***Пут Ибарском*** (трајање 25 мин) на коме се у slowmotion техници прате амбијенти и атмосфере путовања карактеристични за просторе западне Србије, ка југу, до Косовске Митровице.

Материјали сакупљени на овим путовањима су веома обимни и моја намера је била да их развијем у више уметничких праваца којима припада концепт ***Незавршене куће***.

Док сам се на изложби ***Варош Нова***  доминантно концентрисала на призоре предела и на људе који посматрају пејзаже, намера ми је да изложбом ***Незавршена кућа*** представим низ артефаката карактеристичних за простор дуж реке Ибар. Они се односе на делимичне фрагменте путовања показане у раду ***Фабрика бетона*** а доминантан материјал произилази из серија фотографија незавршених објеката – кућа који су снимани и сакупљани на путовањима.

Иако се ради о мотивима незавршених објеката, веома карактеристичних за локални амбијент моја намера је била да их у сликарству не представљам као артефакте одређеног социјалног патоса и сиромаштва, већ напротив, да инсистирам на аутентичности тих призора, њиховој узвишеној лепоти и извесној тежини коју носе у свом постојању и темпоралности.

Незавршеност се ту разуме као приказ одређених приватних и колективних егзистенцијалних околности, промена и драма које су условиле да оваква врста артефаката остаје незавршена и својим постојањем сведочи једнако о људима који су започињали и мењали своје животне путеве колико и о стању једног транзиционог друштва у коме се те недовршености појављују као битни означитељи простора у коме живимо.

Поред ове серије сликаних артефаката ***Незавршене куће*** на изложби ће бити представљена серија монохромних колажа као и ***Фабрика бетона*** која заједно са њом у форми закључног призора даје увид у атмосферу путовања и предела чији су најсигнификантнији елементи – елементи незавршености и пролазности, као код ***Незавршене куће***.

Љуљана Шуњеварић

Београд, септембар 2021.

Радови на изложби:

***Незавршена кућа 1/12 – 12/12***, 2021, уљана боја, платно, 120 х 90 цм;

***Незавршена кућа \_ монохромија 1/18 – 18/18***, 2021, папир, графит, 29 х 21 цм;

***Пут Ибарском***, 2019, видео рад у трајању од 25 минута;

***Фабрика бетона***, 2020, уљана боја, платно, 245 х 200 цм;

**Љиљана Шуњеварић (**1979) је визуелна уметница из Београда рођена у Ужицу. Дипомирала је, магистрирала и докторирала Сликарство на Факултету ликовних уметности у Београду. Активно излаже на групним и самосталним изложбама у земљи и иностранству од 2000. године. Значајне самосталне изложбе: ***Мапа***(2009, Београд), ***Архетип***(2011, Београд, Чачак), ***Хомосакер***(2012, Пожега), ***Новодевичје***(2014, Шабац), ***Новодевичанско/remake***(интервенција на јавној скулптури „Лаза Лазаревић“ у шабачкој Господар Јевремовој улици, 2015, Шабац), ***Призори***(2015, Београд), ***Завршавајући Леонарда***(2016, Краљево), ***Сеобе: Слика призора***(2016, Београд; 2017, Рашка), ***Плаже***(2018, Ковин), ***Варош Нова*** (2020, Београд), ***Станице*** (2021, Београд). Награђивана је из области цртежа. Радови су јој присутни у уметничким збиркама и колекцијама: Галерија савремене уметности у Зрењанину, Колекција града Београда, Колекција Народног музеја у Краљеву, Колекција Народног музеја у Аранђеловцу, Колекција Културног центра Пожега, Колекција Културног центра Чачак и у више приватних колекција. Запослена је на Факултету уметности Универзитета у Приштини са привременим седиштем у Косовској Митровици, у звању ванредни професор на предмету Сликање.

https://www.facebook.com/sunjevaricarbajter

https://www.instagram.com/ljsunjevaric

ljsunjevaric@gmail.com